मनाङ एयरको हेलिकोप्टर दुर्घटनामा पाँच जनाको मृत्यु
सोलुखुम्बुको लिखुपिके गाउँपालिकामा भएको मनाङ एयरको हेलिकोप्टर दुर्घटनामा पाँच जनाको मृत्यु भएको छ । सोलुखुम्बुका प्रमुख जिल्ला अधिकारी वसन्त भट्टराईले दुर्घटनास्थलमा पाँच जनाको शव फेला परेको जानकारी दिनुभयो ।
सोलुखुम्बु समाचारदाता सोलुखुम्बु, असार २६ गते । सोलुखुम्बुको लिखुपिके गाउँपालिकामा भएको मनाङ एयरको हेलिकोप्टर दुर्घटनामा पाँच जनाको मृत्यु भएको छ । सोलुखुम्बुका प्रमुख जिल्ला अधिकारी वसन्त भट्टराईले दुर्घटनास्थलमा पाँच जनाको शव फेला परेको जानकारी दिनुभयो । साथै हेलिकोप्टर दुर्घटनास्थलमा बेनी प्रहरी चौकीका प्रहरी सहायक निरीक्षक नीराजन बस्नेत नेतृत्वको टोली पुगेको छ ।प्रजिअ भट्टराईका अनुसार दुर्घटनास्थलमा पाँच जनाको शव फेला परेको र एक जनाको खोजी भइरहेको छ । साथै मृतकको पहिचान खुलिसकेको छैन भने थप विवरण आउन बाँकी रहेको उहाँको भनाइ छ ।उहाँले भन्नुभयो, ‘‘जिल्लाबाट १२ जना नेपाल प्रहरी र नौ जना नेपाली सेनालाई पठाइएको छ । दुर्घटनास्थलमा पाँच जनाको शव भेटिएको छ । एक जनाको शवका टुक्रा भएकाे अवस्थामा भेटिएको भन्ने छ तर पुष्टि भइसकेको छैन ।’’ प्रजिअ भट्टराईले बेनी प्रहरी चौकीबाट असईसहित दुई जना दुर्घटनास्थल पुगिसकेको र जिल्लाबाट थप प्रहरी पठाइएको बताउनुभयो । गाउँपालिका अध्यक्ष मिना कार्की बस्नेतले लिखु पिके गाउँपालिका –५ भकान्जेस्थित लामजुराको च्यानडाँडामा दुर्घटनाग्रस्त अवस्थामा हेलिकोप्टर भेटिएको जानकारी दिनुभएको थियो ।हेलिकोप्टरमा सवार चालक दलका सदस्यबाहेक पाँच जना मेक्सिकोका नागरिक भएको पुष्टि भएको छ । क्याप्टेन सीबी गुरुङले उडाउनुभएको हेलिकोप्टरमा सीफुन्ट जी फर्नाडो, रिनकोन स्मार,सीफुन्ट मारिया, गुन्जालेज ओलाक्लो र जोन्जालेक्स एब्रिक हुनुहुन्थ्यो ।सोलुखुम्बुको सुर्केबाट ६ यात्रु बोकेर सोमबार बिहान काठमाडौंका लागि उडेको मनाङ एयरको एनए–एमभी कलसाइन भएको हेलिकोप्टर १० बजेर १ मिनेटमा सम्पर्कविहीन भएको थियो ।